ראשיכל החדשותביטחוןהפצוע למחבל הדוקר: "אתה מייצג את הרוע והאכזריות. אני חי, ניצחתי"
הפצוע למחבל הדוקר: "אתה מייצג את הרוע והאכזריות. אני חי, ניצחתי"
17.5 שנות מאסר נגזרו על מחבל שביצע פיגוע דקירה לפני 3 שנים. הפצוע סיפר למחבל "באותו היום חזרתי מדייט עם בחורה, היום היא אשתי".
בית המשפט הצבאי בשומרון גזר 17.5 שנות מאסר ותשלום פיצויים על סך 30 אלף שקל על המחבל תאמר שוכת אחמד חדיר, אשר ביצע פיגוע דקירה בצומת אריאל לפני כשלוש שנים. בפיגוע נפצע בגופו ובפניו אהד הרץ שעמד בטרמפיאדה במקום.
את העונש הטילו שופטי בית המשפט הצבאי - סא"ל אבישג אגמי מרדכי, סא"ל סמזר שגוג וסא"ל ורד אורנשטיין, לפי הסדר טיעון שנחתם בין המחבל לפרקליטות הצבאית.
הרץ פנה באופן אישי למחבל, "פצעת אותי בינוני עד קשה, אושפזתי בבית חולים ונשארתי נכה לכל החיים. אבל הסיפור לא נגמר כאן, הוא רק מתחיל – מאז שניסית להוריד אותי אני רק עולה. באותו היום שדקרת אותי חזרתי מדייט ראשון עם בחורה, שהיום היא אשתי. נולד לנו בן. יש לנו בית, הספקתי להתחיל ולסיים תואר שני, אני עובד בחינוך ומחנך נערים לאהבה וחמלה, בדיוק ההפך ממה שאתה מייצג".
עו"ד חיים בלייכר מארגון 'חוננו' שמלווה את הרץ מסר "בפסק הדין של 17.5 שנים בפועל בנוסף לפיצוי 30,000 ש"ח עבור נפגע האיבה שכבר שולם בפועל לבית המשפט, יש מסר חשוב של ענישה מוגברת לצד תשלום שמבוצע בפועל על ידי המחבל עבור הנפגע. בכך המחבל שמטרתו הייתה לרצוח את הנפגע בשל היותו יהודי לא רק שלא השיג את מטרתו, אלא נאלץ לשלם מכספו.
''תוצאות אלו הן בזכות המעורבות של נפגעי האיבה והדרישה שלא יינתנו עונשים מופחתים למחבלים גם במסגרת עסקאות טיעון. אנו מברכים על פסק הדין ומודים לתובעים הצבאיים על פעולתם. אנו עדיין בתחילת הדרך ונמשיך לפעול יחד עם נפגעי האיבה, שליחי הציבור, להעלאת רף הענישה עד למצב שמחבל שניסה לרצוח יהודי לא יזכה לראות אור השמש כלל", הוסיף בלייכר.